ROZSUDOK SÚDNEHO DVORA (piata komora)
z 30. apríla 2025 (*)
„ Návrh na začatie prejudiciálneho konania – Spoločná zahraničná a bezpečnostná politika – Reštriktívne opatrenia s ohľadom na konanie Ruska, ktorým destabilizuje situáciu na Ukrajine – Nariadenie (EÚ) č. 833/2014 – Článok 5i ods. 2 písm. a) – Zákaz vývozu bankoviek denominovaných v eurách – Výnimka v prípade vývozu potrebného na osobné použitie – Bankovky určené na pokrytie liečebných nákladov “
Vo veci C‑246/24,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Oberlandesgericht Frankfurt am Main (Vyšší krajinský súd Frankfurt nad Mohanom, Nemecko) z 2. apríla 2024 a doručený Súdnemu dvoru 5. apríla 2024, ktorý súvisí s trestným konaním proti
ZZ,
za účasti:
Generalstaatsanwaltschaft Frankfurt am Main,
SÚDNY DVOR (piata komora),
v zložení: predsedníčka piatej komory M. L. Arastey Sahún (spravodajkyňa), sudcovia D. Gratsias, E. Regan, J. Passer a B. Smulders,
generálny advokát: N. Emiliou,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–        ZZ, v zastúpení: M. Amiragov, Rechtsanwalt,
–        Európska komisia, v zastúpení: M. Carpus‑Carcea a M. Kellerbauer, splnomocnení zástupcovia,
so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
vyhlásil tento rozsudok
Rozsudok
1        Návrh na začatie prejudiciálneho konania sa týka výkladu článku 5i ods. 2 písm. a) nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 2014, s. 1), zmeneného vykonávacím nariadením Komisie (EÚ) 2022/595 z 11. apríla 2022 (Ú. v. EÚ L 114, 2022, s. 60) (ďalej len „nariadenie č. 833/2014“).
2        Tento návrh bol podaný v rámci trestného konania začatého proti ZZ za pokus o nezákonný vývoz bankoviek do Ruska.
Právny rámec
Právo Únie
Nariadenie č. 833/2014
3        Odôvodnenie 2 nariadenia č. 833/2014 znie takto:
„Rada [Európskej únie] 22. júla 2014 dospela k záveru, že ak Rusko nebude reagovať na požiadavky formulované v záveroch Európskej rady z 27. júna 2014 a v záveroch Rady z 22. júla, bude pripravená bezodkladne zaviesť balík ďalších významných reštriktívnych opatrení. Preto sa považuje za vhodné, aby sa uplatnili dodatočné reštriktívne opatrenia s cieľom zvýšiť Rusku náklady na konanie, ktoré vyvíja v snahe narušiť územnú celistvosť, zvrchovanosť a nezávislosť Ukrajiny a s cieľom podporiť mierové riešenie krízy. Tieto opatrenia budú predmetom skúmania a môžu byť pozastavené alebo vzaté späť, alebo doplnené o ďalšie reštriktívne opatrenia podľa vývoja v oblasti.“
4        Článok 5i tohto nariadenia stanovuje:
„1.      Zakazuje sa predávať, dodávať, prevádzať alebo vyvážať bankovky denominované v akejkoľvek oficiálnej mene ktoréhokoľvek členského štátu do Ruska alebo akejkoľvek fyzickej alebo právnickej osobe, subjektu alebo orgánu v Rusku vrátane vlády a Centrálnej banky Ruska alebo na použitie v Rusku.
2.      Zákaz uvedený v odseku 1 sa nevzťahuje na predaj, dodávku, prevod alebo vývoz bankoviek denominovaných v akejkoľvek oficiálnej mene ktoréhokoľvek členského štátu, ak je takýto predaj, dodávka, prevod alebo vývoz potrebný na:
a)      osobné použitie fyzických osôb cestujúcich do Ruska alebo členov ich najbližších rodín, ktorí s nimi cestujú, alebo
b)      oficiálne účely diplomatických misií, konzulárnych úradov alebo medzinárodných organizácií v Rusku, ktoré požívajú výsady v súlade s medzinárodným právom.“
Rozhodnutie (SZBP) 2022/346
5        Odôvodnenie 5 rozhodnutia Rady (SZBP) 2022/346 z 1. marca 2022, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 63, 2022, s. 5), znejú takto:
„Vzhľadom na závažnosť situácie a v reakcii na ruskú vojenskú agresiu voči Ukrajine, je vhodné zaviesť ďalšie reštriktívne opatrenia… Takisto je vhodné s určitými výnimkami zakázať dodávku eurobankoviek do Ruska.“
Nariadenie (EÚ) 2022/345
6        Odôvodnenia 2, 3 a 6 nariadenia Rady (EÚ) 2022/345 z 1. marca 2022, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 63, 2022, s. 1), uvádzajú:
„(2)      Nariadením (EÚ) č. 833/2014 nadobúdajú účinnosť určité opatrenia stanovené v rozhodnutí Rady 2014/512/SZBP [z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 229, 2014, s. 13)].
(3)      Rada 1. marca 2022 prijala rozhodnutie [2022/346], ktorým sa mení rozhodnutie [2014/512] a zavádzajú sa ďalšie reštriktívne opatrenia… Takisto je vhodné s určitými výnimkami zakázať dodávku eurobankoviek do Ruska.
…
(6)      Nariadenie (EÚ) č. 833/2014 by sa preto malo zodpovedajúcim spôsobom zmeniť“.
Rozhodnutie (SZBP) 2022/578
7        Odôvodnenie 6 rozhodnutia Rady (SZBP) 2022/578 z 8. apríla 2022, ktorým sa mení rozhodnutie 2014/512/SZBP o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v. EÚ L 111, 2022, s. 70), uvádza:
„Vzhľadom na závažnosť situácie a v reakcii na vojenskú agresiu Ruska voči Ukrajine je vhodné zaviesť ďalšie reštriktívne opatrenia. V prvom rade je vhodné rozšíriť… zákaz vývozu bankoviek denominovaných v eurách a zákaz predaja prevoditeľných cenných papierov denominovaných v eurách aj na všetky oficiálne meny členských štátov…“
Nemecké právo
8        Podľa § 18 ods. 1 bodu 1 písm. a) Außenwirtschaftsgesetz (zákon o zahraničnom obchode) zo 6. júna 2013 (BGBl. 2013 I, s. 1482), v znení uplatniteľnom na skutkové okolnosti vo veci samej (ďalej len „AWG“), sa trestom odňatia slobody v trvaní od troch mesiacov do piatich rokov potrestá ten, kto koná v rozpore so zákazom vývozu, dovozu, tranzitu, presunu, predaja, nákupu, dodávky, poskytovania, transferu alebo investovania, stanoveným právnym aktom Európskych spoločenstiev alebo Európskej únie, ktorý je uverejnený v Úradnom vestníku Európskeho spoločenstva alebo Úradnom vestníku Európskej únie a ktorý slúži vykonaniu ekonomického sankčného opatrenia prijatého Radou v oblasti spoločnej zahraničnej a bezpečnostnej politiky.
9        Podľa § 18 ods. 6 AWG trestný je aj pokus o spáchanie niektorého z týchto trestných činov.
Spor vo veci samej a prejudiciálna otázka
10      Dňa 31. mája 2022 ZZ sa dostavila na letisko vo Frankfurte nad Mohanom (Nemecko), s úmyslom nastúpiť na let do Istanbulu (Turecko), a následne odtiaľ na let do Moskvy (Rusko), aby sa zdržiavala v Rusku od 31. mája do 21. júna 2022.
11      Pri colnej kontrole vykonanej na letisku vo Frankfurte nad Mohanom sa zistilo, že ZZ mala pri sebe 14 855 eur a 99 150 ruských rubľov v bankovkách, ktoré predtým nedeklarovala colným orgánom a ktoré boli určené na pokrytie jej cestovných nákladov, ako aj na financovanie lekárskej liečby, ktorá sa mala poskytnúť v Rusku, a to zubného ošetrenia, hormonálnej liečby na klinike pre lekársky asistovanú reprodukciu a následného ošetrenia po operácii prsníkov na klinike plastickej chirurgie.
12      Bankovky denominované v eurách boli zaistené do výšky 13 800 eur, pričom zostávajúce bankovky jej boli ponechané na osobné použitie na pokrytie cestovných nákladov. ZZ sa napokon vzdala svojej cesty.
13      Amtsgericht Frankfurt am Main (Okresný súd Frankfurt nad Mohanom, Nemecko) uznal ZZ za vinnú z nedovoleného vývozu bankoviek v štádiu pokusu podľa § 18 ods. 1 bodu 1 písm. a) a § 18 ods. 6 AWG v spojení v článkom 5i ods. 1 nariadenia č. 833/2014. V rámci svojho právneho posúdenia tento súd, ktorý vychádzal z odôvodnenia 2 tohto nariadenia a z informácií týkajúcich sa výkladu pojmu „osobné použitie“ v zmysle článku 5i ods. 2 písm. a) uvedeného nariadenia, ktorý sa nachádza na internetovej stránke Európskej komisie, dospel k záveru, že na bankovky denominované v eurách, ktoré obvinená vo veci samej niesla so sebou pri opustení nemeckého územia, sa výnimka stanovená v tomto ustanovení nevzťahuje.
14      ZZ podala proti prvostupňovému rozsudku opravný prostriedok „Revision“ na Oberlandesgericht Frankfurt am Main (Vyšší krajinský súd Frankfurt nad Mohanom, Nemecko), ktorý podal návrh na začatie prejudiciálneho konania.
15      Vnútroštátny súd, ktorý podal návrh na začatie prejudiciálneho konania, uvádza, že výklad článku 5i ods. 2 písm. a) nariadenia č. 833/2014 patrí do výlučnej právomoci Súdneho dvora a že Súdny dvor o tejto otázke ešte nerozhodol. Dodáva, že tento výklad nie je natoľko zrejmý, aby vylučoval akúkoľvek dôvodnú pochybnosť.
16      Za týchto podmienok Oberlandesgericht Frankfurt am Main (Vyšší krajinský súd Frankfurt nad Mohanom) rozhodol prerušiť konanie a položiť Súdnemu dvoru túto prejudiciálnu otázku:
„Je vývoz bankoviek, ktoré sú denominované v akejkoľvek oficiálnej mene členského štátu, potrebný na osobné použitie fyzickej osoby cestujúcej do Ruska v zmysle článku 5i ods. 2 písm. a) [nariadenia č. 833/2014], ak sa takéto bankovky majú použiť na vykonanie lekárskeho ošetrenia tejto osoby v Rusku (tu zubné ošetrenie, hormonálna liečba na klinike asistovanej reprodukcie a následné ošetrenie po operácii prsníkov na klinike plastickej chirurgie)?“
O prejudiciálnej otázke
17      Svojou otázkou sa vnútroštátny súd v podstate pýta, či sa má článok 5i ods. 2 písm. a) nariadenia č. 833/2014 vykladať v tom zmysle, že vývoz bankoviek denominovaných v eurách osobou, ktorá cestuje do Ruska, s cieľom financovať lekárske ošetrenie, ktoré chce táto osoba využiť v tejto tretej krajine, predstavuje vývoz potrebný na osobné použitie uvedenej osoby v zmysle tohto ustanovenia.
18      Podľa ustálenej judikatúry Súdneho dvora treba na účely výkladu ustanovenia práva Únie zohľadniť nielen jeho znenie, ale aj jeho kontext a ciele sledované právnou úpravou, ktorej je súčasťou (rozsudok z 9. septembra 2021, Comité Interprofessionnel du Vin de Champagne, C‑783/19, EU:C:2021:713, bod 44 a citovanú judikatúru).
19      V prvom rade podľa znenia článku 5i ods. 1 nariadenia (EÚ) č. 833/2014 sa zakazuje predávať, dodávať, prevádzať alebo vyvážať bankovky denominované v akejkoľvek oficiálnej mene ktoréhokoľvek členského štátu do Ruska alebo akejkoľvek fyzickej alebo právnickej osobe, subjektu alebo orgánu v Rusku vrátane vlády a Centrálnej banky Ruska alebo na použitie v Rusku.
20      Podľa článku 5i ods. 2 písm. a) nariadenia (EÚ) č. 833/2014 sa však zákaz uvedený v odseku 1 nevzťahuje na predaj, dodávku, prevod alebo vývoz bankoviek denominovaných v akejkoľvek oficiálnej mene ktoréhokoľvek členského štátu, ak je takýto predaj, dodávka, prevod alebo vývoz potrebný na osobné použitie fyzických osôb cestujúcich do Ruska alebo členov ich najbližších rodín, ktorí s nimi cestujú.
21      Zo znenia článku 5i ods. 1 nariadenia č. 833/2014 tak vyplýva, že zákaz stanovený v tomto ustanovení sa vzťahuje na predaj, dodávku, prevod alebo vývoz bankoviek denominovaných najmä v eurách „akejkoľvek“ fyzickej alebo právnickej osobe, subjektu alebo „akémukoľvek“ orgánu „v Rusku“ alebo „na použitie v Rusku“.
22      Táto formulácia naznačuje, že stanovením tohto zákazu má normotvorca Únie v úmysle všeobecne vylúčiť sprístupnenie peňažných prostriedkov v hotovosti denominovaných v eurách alebo v inej mene členského štátu, a to buď bezplatne alebo výmenou za tovar alebo služby, v prospech akejkoľvek fyzickej alebo právnickej osobe, ktorá má bydlisko alebo je usadená v Rusku.
23      Okrem toho pokiaľ ide o výnimku z takéhoto zákazu uvedenú v článku 5i ods. 2 písm. a) nariadenia č. 833/2014, význam a rozsah pojmu „osobné použitie“ uvedeného v tomto ustanovení, ktorého definíciu neobsahuje ani toto ustanovenie, ani žiadne iné ustanovenie tohto nariadenia, konkrétne jeho článok 1, treba určiť predovšetkým v súlade s obvyklým významom týchto pojmov v bežnom jazyku [pozri analogicky rozsudok z 5. februára 2020, Staatssecretaris van Justitie en Veiligheid (Nástup námorníkov do služby v prístave Rotterdam), C‑341/18, EU:C:2020:76, bod 42 a citovanú judikatúru]. Uvedené pojmy pritom v ich bežnom chápaní označujú použitie na vlastné potreby dotknutej osoby, na rozdiel najmä od použitia na profesionálne, obchodné alebo investičné účely.
24      V nadväznosti na to pojem „potrebný“, ktorý sa tiež nachádza v uvedenom ustanovení, v súlade s jeho obvyklým významom znamená, že na to, aby sa na predaj, dodávku, prevod alebo vývoz bankoviek denominovaných v eurách nevzťahoval zákaz stanovený v článku 5i ods. 1 tohto nariadenia, musí byť nevyhnutný na uspokojenie takýchto potrieb.
25      Napokon predaj, dodávka, prevod alebo vývoz bankoviek denominovaných v eurách, na ktoré sa vzťahuje výnimka z tohto zákazu, sú podľa článku 5i ods. 2 nariadenia č. 833/2014 tie, ktoré sú potrebné na osobné použitie „fyzických osôb cestujúcich do Ruska alebo členov ich najbližších rodín, ktorí s nimi cestujú“. Tieto pojmy naznačujú, že peňažné prostriedky v hotovosti denominované v eurách, ktorých predaj, dodávka, prevod alebo vývoz sú povolené podľa tohto ustanovenia, musia byť určené na pokrytie vlastných potrieb týchto osôb počas ich cesty a pobytu v Rusku.
26      Z doslovného výkladu článku 5i ods. 2 písm. a) nariadenia č. 833/2014 teda vyplýva, že zákaz stanovený v odseku 1 tohto článku 5i sa nevzťahuje na predaj, dodávku, prevod alebo vývoz peňažných prostriedkov v hotovosti denominovaných v eurách osobou cestujúcou do Ruska, ktoré táto osoba potrebuje na obstaranie si tovaru alebo služieb zodpovedajúcich potrebám, ktoré vyplývajú z cestovania a pobytu tejto osoby v Rusku a prípadne členov jej najbližšej rodiny, ktorí s ňou cestujú.
27      V druhom rade, pokiaľ ide o kontext, do ktorého patrí článok 5i ods. 2 písm. a) nariadenia č. 833/2014, treba poznamenať, že toto ustanovenie predstavuje výnimku zo zákazu stanoveného v článku 5i ods. 1 tohto nariadenia. Podľa ustálenej judikatúry výnimky treba vykladať striktne, aby všeobecné pravidlá neboli zbavené svojho zmyslu [rozsudok z 28. októbra 2022, Generalstaatsanwaltschaft München (Extradícia a zásada ne bis in idem), C‑435/22 PPU, EU:C:2022:852, bod 120, ako aj citovaná judikatúra].
28      Výklad článku 5i ods. 2 písm. a) nariadenia č. 833/2014, ako ho obhajuje obžalovaná vo veci samej, podľa ktorého na to, aby sa na ne mohla vzťahovať uvedená výnimka, stačí, aby predaj, dodávka, prevod alebo vývoz bankoviek denominovaných v mene členského štátu nesledovali obchodný, profesijný alebo investičný účel, by však zbavil zákaz uvedený v článku 5i ods. 1 tohto nariadenia jeho podstaty. V takom prípade by totiž bolo možné bez obmedzenia previesť do Ruska peňažné sumy denominované v takejto mene, s cieľom uskutočniť tam osobné nákupy akejkoľvek povahy, ktorých skutočná realizácia by bola navyše ťažko overiteľná.
29      V dôsledku toho reštriktívny výklad tejto výnimky bez toho, aby bolo všeobecné pravidlo stanovené v článku 5i ods. 1 tohto nariadenia zbavené svojej podstaty, umožňuje zaručiť iba výklad tohto ustanovenia v tom zmysle, že výnimka uvedená v tomto ustanovení sa vzťahuje len na predaj, dodávku, prevod a vývoz bankoviek denominovaných v mene členského štátu, ktorých použitie je určené na financovanie nákladov, ktoré vyplývajú z cestovania a pobytu osoby cestujúcej do Ruska a členov jej najbližšej rodiny, ktorí s ňou cestujú.
30      V treťom rade, pokiaľ ide o účel sledovaný nariadením č. 833/2014, z odôvodnenia 2 tohto nariadenia na jednej strane vyplýva, že jeho predmetom je uplatňovať dodatočné reštriktívne opatrenia „s cieľom zvýšiť Rusku náklady na konanie, ktoré vyvíja v snahe narušiť územnú celistvosť, zvrchovanosť a nezávislosť Ukrajiny a s cieľom podporiť mierové riešenie krízy“. Okrem toho podľa odôvodnenia 6 rozhodnutia 2022/578 Rada „vzhľadom na závažnosť situácie a v reakcii na vojenskú agresiu Ruska voči Ukrajine“ považovala za vhodné zaviesť nové reštriktívne opatrenia, najmä rozšírením zákazu vývozu bankoviek denominovaných v eurách na všetky oficiálne meny členských štátov.
31      Cieľom takéhoto zákazu je v konečnom dôsledku zabrániť tomu, aby mal ruský hospodársky systém prístup k peňažným prostriedkom v hotovosti denominovaným v akejkoľvek mene členského štátu, aby sa ešte viac zvýšili náklady Ruska na konanie voči Ukrajine.
32      Okrem toho, pokiaľ ide o účel sledovaný výnimkou stanovenou v článku 5i ods. 2 písm. a) nariadenia č. 833/2014, vzhľadom na skutočnosť, že Únia neprijala reštriktívne opatrenia týkajúce sa pohybu osôb do Ruska najmä na účely turistiky, a že je nevyhnutné, aby si osoby cestujúce a zdržiavajúce sa v tejto tretej krajine obstarali z tohto dôvodu určité tovary a služby, zavedenie normotvorcom Únie tejto výnimky, ktorá sa týka práve osôb cestujúcich do Ruska a členov ich najbližších rodín, ktorí s nimi cestujú, treba chápať tak, že jeho cieľom je len zaručiť účinnosť práva na takýto pohyb.
33      V tomto kontexte na jednej strane reštriktívny výklad výnimky uvedenej v článku 5i ods. 2 písm. a) nariadenia č. 833/2014 v tom zmysle, že výnimka stanovená v tomto ustanovení sa vzťahuje len na predaj, dodávku, prevod a vývoz bankoviek denominovaných v eurách a určených na financovanie cestovných nákladov a nákladov na pobyt osoby cestujúcej do Ruska a členov jej najbližšej rodiny, ktorí s ňou cestujú, je v súlade s cieľmi tohto nariadenia pripomenutými v bodoch 30 a 31 tohto rozsudku.
34      Na druhej strane takýto reštriktívny výklad článku 5i ods. 2 písm. a) nariadenia č. 833/2014 v rozsahu, v akom zaručuje, že osoba cestujúca do Ruska môže mať k dispozícii peňažné prostriedky v hotovosti potrebné na obstaranie si tovarov a služieb nevyhnutných na uspokojenie svojich potrieb počas svojej cesty a svojho pobytu v Rusku a prípadne členov jej najbližšej rodiny, ktorí s ňou cestujú, umožňuje tiež dosiahnuť cieľ sledovaný touto výnimkou, a to zabezpečiť účinnosť práva cestovať do Ruska.
35      Z toho vyplýva, že na vývoz bankoviek denominovaných v eurách osobou, ktorá cestuje do Ruska s cieľom financovať lekárske ošetrenia, o aké ide vo veci samej, sa nevzťahuje výnimka stanovená v článku 5i ods. 2 písm. a) nariadenia č. 833/2014, pretože takéto ošetrenia nezodpovedajú potrebám, ktoré vyplývajú z cestovania alebo pobytu tejto osoby v Rusku.
36      Vzhľadom na predchádzajúce úvahy treba na položenú otázku odpovedať tak, že článok 5i ods. 2 písm. a) nariadenia č. 833/2014 sa má vykladať v tom zmysle, že vývoz bankoviek denominovaných v eurách osobou, ktorá cestuje do Ruska, s cieľom financovať lekárske ošetrenie, ktoré chce táto osoba využiť v tejto tretej krajine, nepredstavuje vývoz potrebný na osobné použitie uvedenej osoby v zmysle tohto ustanovenia.
O trovách
37      Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (piata komora) rozhodol takto:
Článok 5i ods. 2 písm. a) nariadenia Rady (EÚ) č. 833/2014 z 31. júla 2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine, zmeneného vykonávacím nariadením Komisie (EÚ) 2022/595 z 11. apríla 2022,
sa má vykladať v tom zmysle, že:
vývoz bankoviek denominovaných v eurách osobou, ktorá cestuje do Ruska, s cieľom financovať lekárske ošetrenie, ktoré chce táto osoba využiť v tejto tretej krajine, nepredstavuje vývoz potrebný na osobné použitie uvedenej osoby v zmysle tohto ustanovenia.
Podpisy
*      Jazyk konania: nemčina.